ଝାରସୁଗୁଡା ୨୦।୧ଃ ବ୍ରଜରାଜନଗର ଅଞ୍ଚଳରୁ ବିପୁଳ ପରିମାଣର ନକଲି ବିଦେଶୀ ମଦ ଜବତ ହୋଇଛି । ପୋଲିସ ଓ ଅବକାରୀ ବିଭାଗର ମିଳିତ ଚଢାଉ ବେଳେ ଏହି ମଦ ଜବତ ହୋଇଛି । ସଂପୃକ୍ତି ଅଭିଯୋଗରେ ଜଣେ ମହିଳାଙ୍କୁ ଗିରଫ କରାଯାଇଛି ।
ସୂଚନାଯୋଗ୍ୟ ଯେ, ଝାରସୁଗୁଡା ଜିଲ୍ଲା ତିଳେଇମାଲ ଗାଁରେ ବୁଧବାର ସକାଳୁ ମୀନ ବେହେରାଙ୍କ ଘରେ ଅବକାରୀ ବିଭାଗ ଚଢାଉ କରିଥିଲା । ଏହି ସମୟରେ ସମୟରେ ୪୬୮ ବୋତଲ ବିଭିନ୍ନ ନାମୀଦାମୀ ବ୍ରାଣ୍ଡର ବିଦେଶୀ ମଦ ଜବତ କରାଯାଇଛି । ଚଢ଼ାଉ ସମୟରେ ଘରର କେହି ପୁରୁଷ ସଦସ୍ୟ ନଥିବାରୁ ଜଣେ ମହିଳାଙ୍କ ସଂପୃକ୍ତ ଥିବା ଜାଣି ଅବକାରୀ ବିଭାଗ ପକ୍ଷରୁ ମହିଳାଙ୍କୁ ଗିରଫ କରାଯାଇଛି । ଚଢ଼ାଉ ସମୟରେ ବିଭିନ୍ନ ନାମୀଦାମୀ ବ୍ରାଣ୍ଡର ମଦ ଜବତ ସହ ମଦ ପ୍ୟାକେଜିଂ ପାଇଁ ବ୍ୟବହୃତ ବୋତଲ, ବ୍ରାଣ୍ଡେଡ ଠିପି, ନକଲି ଲେବୁଲ, ଝାଡଖଣ୍ଡ ସରକାରଙ୍କ ଲେବୁଲ ଜବତ କରାଯାଇଛି ।
ଝାଡଖଣ୍ଡରେ ପ୍ରସ୍ତୁତ ମଦକୁ ଆଣି କିଛି ବ୍ୟକ୍ତି ନକଲି ଲେବୁଲ ଓ ବୋତଲରେ ଭର୍ତ୍ତି କରି ଝାରସୁଗୁଡା ଜିଲ୍ଲା ଓ ସୁନ୍ଦରଗଡ ଜିଲ୍ଲାରେ ଏହି ମଦକୁ ବିକ୍ରି କରାଯାଉଥିବା ପ୍ରାଥମିକ ତଦନ୍ତରୁ ଜଣାପଡିଛି । ତେବେ ମୁଖ୍ୟ ଅଭିଯୁକ୍ତ ଫେରାର ହୋଇଯାଇଛି ।
